**Notă informativă**

la proiectul de lege pentru modificarea şi completarea unor acte legislative (Legea nr.231 din 23 septembrie 2010 cu privire la comerţul interior ș.a.)

1. **Condițiile ce au impus elaborarea proiectului legii**

Necesitatea elaborării proiectului de lege pentru modificarea şi completarea unor acte legislative („proiectul legii”) derivă din situația în domeniul de reglementare a activităţilor de comerţ interior. Conform prevederilor cadrului juridic naţional, pentru desfăşurarea afacerii se solicită un număr extins de acte permisive (autorizaţii, certificate, avize, licenţe, etc.), majoritatea din care se dublează, impun costuri majore de timp şi resurse financiare și umane. Deși unele din aceste acte sunt inoportune sau inutile, se suprapun și nu oferă avantaje nici statului, nici mediului de afaceri.

Optimizarea procedurii de autorizare a desfăşurării activităţilor de comerţ în baza principiului „ghişeului unic” este stabilită în Programul de activitate al Guvernului „Integrarea Europeană: Libertate, Democraţie, Bunăstare” 2013-2014 şi se regăseşte în pct.8 din Foaia de parcurs privind acţiunile Guvernului în vederea eliminării constrîngerilor critice în calea mediului de afaceri 2013-2014, aprobată prin Hotărîrea Guvernului nr.765 din 25.09.2013.

De asemenea, elaborarea proiectului Legii este prevăzută de Strategia de dezvoltare a comerțului interior în Republica Moldova pentru anii 2014-2020 și a Planului de acțiuni pentru anii 2014-2016 privind implementarea acesteia (Hotărîrea Guvernului nr. 948  din  25.11.2013). Strategia prevede, că „în vederea eliminării constrîngerilor în lansarea activităților din comerț se va institui ghișeul unic pentru eliberarea autorizațiilor de funcționare comercianților, care va constitui platforma de creare a sistemului informațional în comerț”.

1. **Situația actuală**

Peste 50 la sută din numărul total de întreprinderi mici şi mijlocii îşi desfăşoară activitatea în domeniul comerţului, iar acest fapt impune obținerea de către întreprinzători a autorizației de funcționare. Avînd în vedere reglementările actuale, obținerea autorizației de funcționare este dificilă și problematică:

* durează cca.70 de zile;
* este posibilă doar după obținerea unor pre-avize și autorizări adiționale de la cca.7 autorități de stat (APL, subdiviziunile responsabile de construcții și urbanism, CNSP, ANSA, Inspectoratul Național de Patrulare, organul supravegherii de stat a măsurilor contra incendiilor, Camera de Licențiere);
* implică controale la fața locului, efectuate de regulă de APL, CNSP, ANSA și organul supravegherii de stat a măsurilor contra incendiilor;
* diferă de la o localitate la alta;
* de regulă, termenul de valabilitate a autorizației este un an; respectiv, majoritatea întreprinzătorilor sînt obligați să obțină anual o nouă autorizație;
* implică costuri administrative semnificativă, avîndu-se în vedere obligația de a interacționa de la diferite autorități ale statului și a colecta diferite avize necesare pentru obținerea autorizației de funcționare.
1. **Scopul proiectului și finalitățile urmărite**

Proiectul Legii pentru modificarea și completarea unor acte legislative este elaborat în vederea îmbunătățirii reglementărilor în domeniul activităților de întreprinzător și climatului investițional din Republica Moldova. În particular, proiectul legii își propune să perfecționeze cadrul normativ privind reglementarea prin autorizare a activității de comerț intern.

Proiectul legii reglementează mecanismul de funcționare a ghișeului unic și stabilește drepturile, obligațiile și responsabilitățile autorităților de control ale statului și ale comerciantului. Implementarea unui ghișeu unic fiabil și funcțional va permite substituirea autorizării de funcționare cu notificarea. Conform proiectului legii, comerciantul va remite în adresa autorității publice locale o notificare, conform modelului stabilit de lege, în care vor fi incluse un set de date și informații standardizate. În temeiul acestor informații, autoritatea administrației publice locale va verifica corespunderea comerciantului cu legislația în vigoare, în privința aspectelor aspectele ce țin de competența autorității locale. În cazul în care activitatea desfășurată de comerciant poate implica anumite riscuri pentru viața și sănătatea persoanei (alimentație publică sau activități de îngrijire corporală), comerciantul va fi în drept să inițieze activitatea doar la expirarea a 15 zile de la data notificării, perioadă în care autoritățile competente (ANSA sau CNSP) vor efectua investigațiile de rigoare.

Propunerile de modificare și completare a legislației, propuse de proiectul legii, vor asigura:

* optimizarea reglementărilor ce țin de actele permisive aplicate în prezent pentru desfășurarea activității de comerț;
* reducerea semnificativă a procedurilor, etapelor și costurilor pentru inițierea activității de comerț, cauzate de necesitatea obținerii autorizației de funcționare în comerț;
* reducerea perioadei necesare de inițiere a activității de comerț de la cca.70 zile în prezent pînă la o zi (în mod ordinar) sau 15 zile (în cazul unor activități cu risc);
* excluderea suprapunerilor dintre funcțiile de autorizare și control ale autorităților publice locale și centrale în privința activităților de comerț;
* excluderea reglementărilor contradictorii și normelor inutile sau care creează impedimente în activitatea de comerț și în procesul de eliberare a autorizațiilor de funcționare în comerț.
1. **Principalele prevederi ale proiectului**
* implementarea mecanismului ghișeului unic pentru inițierea activității de comerț, și stabilirea funcțiilor APL și APC în cadrul acestui mecanism;
* stabilirea expresă a cerințelor pe care trebuie să le întrunească comerciantul pentru a iniția și desfășura activități de comerț;
* implementarea principiului declarației pe propria răspundere a comerciantului (în cazul în care activitatea nu implică un risc sporit pentru viața și sănătatea persoanelor);
* trecerea de la modelul *ex-ante* de autorizare și control (efectuarea inspecțiilor pînă la inițierea activității de către întreprinzător) la modelul ex-post (efectuarea inspecțiilor după inițierea activității de către întreprinzător), cu menținerea controlului ex-ante pentru activitățile care implică un risc major pentru viața și sănătatea persoanelor;
* stabilirea exactă a competențelor de control ale APL și APC implicate în autorizarea și supravegherea activității de comerț;
* reglementarea unor aspecte de importanță majoră, întîlnite în practică, care au ca scop protejarea drepturilor persoanelor (acordul vecinilor, zgomotul și vibrația etc.)
* stabilirea cazurilor în care activitatea de comerț poate fi suspendată.

Conform proiectul legii, procedura de inițiere a activității de comerț se va desfășura prin intermediul unui sistem informațional specializat. Sistemul informațional va realiza un șir de funcții, precum ar fi evidența și monitorizarea unităților de comerț, interacțiunea cu alte sisteme informaționale de stat, accesul APL și APC autorizate etc.

1. **Fundamentarea economico-financiară și surse financiare**

Implementarea proiectului legii nu implică cheltuieli din contul bugetului de stat. Costurile ce țin de dezvoltarea și implementarea sistemului informațional al ghișeului unic, elaborarea materialelor instructive și de promovare, și oferirea cursurilor de instruire pentru APL vor fi acoperite de programul USAID BRITE. În același timp, trebuie de remarcat, că Programul USAID BRITE expiră în luna august 2016. Este deosebit de important de a aproba amendamentele propuse în termen util, pentru a se asigura valorificarea resurselor financiare oferite de Programul USAID BRITE.